PATVIRTINTA

Rokiškio rajono savivaldybės tarybos 2023 m. birželio 29 d. sprendimu Nr.

**LAISVĖS KOVŲ ĮAMŽINIMO KOMISIJOS VEIKLOS NUOSTATAI**

**I. BENDROSIOS NUOSTATOS**

1. Laisvės kovų įamžinimo komisijos (toliau – Komisija) veiklos nuostatai (toliau - Nuostatai) nustato Komisijos veiklos funkcijas, darbo organizavimą.

2. Komisijos veiklos tikslas – įamžinti laisvės kovų atminimą Rokiškio rajono savivaldybėje.

3. Komisija vykdydama veiklas vadovaujasi Lietuvos Respublikos įstatymais, Rokiškio rajono savivaldybės tarybos sprendimais.

**II. KOMISIJOS SUDĖTIS IR VEIKLOS ORGANIZAVIMAS**

4. Komisiją sudaro Rokiškio rajono savivaldybės taryba sprendimu iš 14 narių, komisijos darbui vadovauja Komisijos pirmininkas, o pirmininko pavaduotoja/-as ir sekretorė/-ius išrenkami pirmajame Komisijos posėdyje.

5. Komisija sudaroma iš: Lietuvos politinių kalinių ir tremtinių sąjungos atstovų, istorikų, visuomenininkų, moksleivių, bendruomeninių organizacijų atstovų- savanorystės principu taip pat savivaldybės tarybos narių, savivaldybės administracijos specialistų.

6. Komisijos darbas vyksta posėdžių ir išvykimų po seniūnijas forma, Komisijos posėdžiai atviri, rengiami kartą per ketvirtį ir įforminami posėdžio protokolais.

7. Komisijos sekretorė/-ius posėdžio laiką ir vietą skelbia rajono savivaldybės puslapyje: [www.rokiskis.lt](http://www.rokiskis.lt)

8. Komisijos funkcijos:

8.1. inicijuoti ir kartu su seniūnais organizuoti laisvės kovotojų įamžinimą, kapaviečių, atminimo paminklų, ženklų, stendų, lentelių įrengimą ir tvarkymą;

8.2. organizuoti renginius, žygius laisvės kovų tematika.

9. Komisija tiesiogiai ir per rajono savivaldybės administraciją gali gauti visuomenės siūlymus, prašymus dėl laisvės kovotojų įamžinimo, visi gauti dokumentai svarstomi Komisijos posėdžiuose.

10. Komisija posėdyje svarsto ir bendru sutarimu patvirtina metinį veiklos planą bei priima nutarimą dėl Komisijos veiklai skirtų biudžeto lėšų panaudojimo ir paskirstymo seniūnijoms ir savivaldybės administracijai bei teikia siūlymą (posėdžio protokolinį nutarimą) Rokiškio rajono savivaldybės administracijos direktoriui.

11. Komisijos posėdis yra teisėtas jei jame dalyvauja ne mažiau kaip ½ Komisijos narių, nutarimas priimamas posėdyje dalyvaujančių Komisijos narių balsų dauguma, balsams pasiskirsčius po lygiai lemiamas yra Komisijos pirmininko balsas.

12. Komisijos funkcijoms įgyvendinti numatomos biudžeto lėšos, jos planuojamos Rokiškio rajono savivaldybės biudžeto asignavimų programoje–savivaldybės funkcijų įgyvendinimas ir valdymas (01). Biudžeto Lėšos skiriamos asignavimų valdytojui-Architektūros ir paveldosaugos skyriui.

13. Biudžeto lėšos naudojamos savivaldybės seniūnijose ir savivaldybės administracijoje- Komisijos funkcijoms įgyvendinti.

14. Biudžeto lėšos skiriamos Rokiškio rajono savivaldybės administracijos direktoriaus įsakymu, atsižvelgiant į Komisijos posėdžio protokolinį nutarimą.

15. Rokiškio rajono savivaldybės administracijos direktoriaus įsakymu skirtos biudžeto lėšos turi būti panaudotos einamaisiais biudžetiniais metais.

16. Už tikslinių lėšų panaudojimo teisėtumą atsako savivaldybės seniūnijos ir administracijos skyriai bei atsiskaito Rokiškio rajono savivaldybės administracijos Centralizuotos buhalterinės apskaitos skyriui.

**III.BAIGIAMOSIOS NUOSTATOS**

17. Informacija apie Komisiją ir jos veiklą skelbiama Savivaldybės interneto puslapyje : [www.rokiskis.lt](http://www.rokiskis.lt).

18. Komisija veikia neribotą laiką ir gali būti keičiama, papildoma ar naikinama Rokiškio rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_